NARIADENIE KOMISIE (ES) č. 2204/2004
z 21. decembra 2004,
ktorým sa mení a dopĺňa nariadenie (EHS) č. 1915/83 o určitých vykonávacích pravidlách týkajúcich sa vedenia účtovníctva za účelom stanovenia príjmov poľnohospodárskych podnikov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 79/65/EHS z 15. júna 1965, ktorým sa zriaďuje sieť na zber účtovných dát o príjmoch a podnikateľskej činnosti poľnohospodárskych podnikov v Európskom hospodárskom spoločenstve (1), najmä na jeho článok 6 ods. 2,
keďže:
(1)
V súlade s článkom 5 ods. 1 nariadenia Komisie (EHS) č. 1915/83 (2) zaplatí Komisia paušálny poplatok príslušnému členskému štátu za každý riadne vyplnený poľnohospodársky podnikový výkaz, ktorý bol Komisii zaslaný v lehote ustanovenej v článku 3 tohto nariadenia. Na účel zrozumiteľnosti by mali byť do nariadenia (EHS) č. 1915/83 zahrnuté niektoré ustanovenia vzťahujúce sa na tieto platby stanovené v nariadení Komisie (EHS) č. 1859/82 z 12. júla 1982 o výbere vykazujúcich hospodárstiev na účely stanovenia príjmov poľnohospodárskych fariem (3).
(2)
Z rozpočtových dôvodov, ako aj v snahe uľahčiť finančné riadenie, by sa mal maximálny počet poľnohospodárskych podnikových výkazov za členský štát, ktoré podliehajú platbe, obmedziť na počet uvedený v prílohe I k nariadeniu (EHS) č. 1859/82.
(3)
V prípade, ak má členský štát viac ako jednu oblasť, mala by byť povolená určitá flexibilita počtu poľnohospodárskych podnikových výkazov za oblasť, ktoré sú spôsobilé na platbu, v rámci maximálneho počtu vykazujúcich hospodárstiev za členský štát stanovených v prílohe I k nariadeniu (EHS) č. 1859/82.
(4)
Ak je počet riadne vyplnených poľnohospodárskych podnikových výkazov, ktoré boli Komisii zaslané za oblasť alebo členský štát v stanovenej lehote, nižší ako 80 % počtu stanoveného za príslušnú oblasť alebo členský štát, paušálny poplatok za poľnohospodársky podnikový výkaz z danej oblasti či členského štátu by sa mal od účtovného roku 2005 znížiť. Aby sa mohli nové členské štáty bez problémov prispôsobiť systému vedenia účtovníctva za účelom stanovenia príjmov poľnohospodárskych podnikov, ktorý je pre ne nový, je však ako prechodné opatrenie vhodné odložiť zavedenie tohto znižovania v Českej republike, Estónsku, na Cypre, v Lotyšsku, na Litve, v Maďarsku, na Malte, v Poľsku, Slovinsku a na Slovensku.
(5)
Nariadenie (EHS) č. 1915/83 by sa preto malo náležite zmeniť a doplniť.
(6)
Opatrenia ustanovené v tomto nariadení sú v súlade so stanoviskom Výboru Spoločenstva pre informačnú sieť poľnohospodárskych účtovných dát,
PRIJALA TOTO NARIADENIE:
Článok 1
Článok 5 ods. 1 nariadenia (EHS) č. 1915/83 sa nahrádza takto:
„1. Za každý riadne vyplnený poľnohospodársky podnikový výkaz, ktorý bol Komisii zaslaný v lehote ustanovenej v článku 3, zaplatí Komisia členskému štátu paušálny poplatok.
1a. Celkový počet riadne vyplnených a zaslaných poľnohospodárskych podnikových výkazov za členský štát, ktoré sú spôsobilé na paušálny poplatok, nesmie byť vyšší ako celkový počet vykazujúcich hospodárstiev stanovených pre tento členský štát v prílohe I k nariadeniu (EHS) č. 1859/82.
V prípade členských štátov, ktoré majú viac ako jednu oblasť, sa počet riadne vyplnených a zaslaných poľnohospodárskych podnikových výkazov za oblasť, ktoré sú spôsobilé na paušálny poplatok, môže pohybovať v rozmedzí maximálne 20 % nad počtom stanoveným pre príslušnú oblasť, za predpokladu, že celkový počet riadne vyplnených a zaslaných poľnohospodárskych podnikových výkazov príslušného členského štátu nie je vyšší ako celkový počet stanovený pre daný členský štát v prílohe I k nariadeniu (EHS) č. 1859/82.
Ak je počet riadne vyplnených a zaslaných poľnohospodárskych podnikových výkazov za oblasť alebo členský štát nižší ako 80 % počtu vykazujúcich hospodárstiev stanovených za túto oblasť alebo daný členský štát, paušálny poplatok za poľnohospodárske podnikové výkazy za príslušnú oblasť či členský štát sa zníži o:
-
10 % za účtovné roky 2005 a 2006,
-
20 % za účtovný rok 2007 a nasledujúce účtovné roky.
V prípade, ak je počet za oblasť či príslušný členský štát nedostatočný, zníženie sa uplatňuje len na národnej úrovni.
Zníženie za účtovný rok 2005 stanovené v prvej zarážke tretieho pododseku sa nevzťahuje na Českú republiku, Estónsko, Cyprus, Lotyšsko, Litvu, Maďarsko, Maltu, Poľsko, Slovinsko a Slovensko.“
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Bude sa uplatňovať od účtovného roku 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. decembra 2004